text: Sønderborg Sygehus som hospice 
  30 november 2010 kl. 14.12
  Sønderborg Sygehus skal gøres til et nyt hospice, hvis det står til byrådet i Sønderborg Kommune.
  Baggrunden for forslaget er, at der i regeringens finanslovsaftale er lagt op til, at der skal etableres i alt 42 nye hospicepladser i Danmark, så der alt i alt er 250 hospicepladser i landet.
  - Geografisk og i forhold til befolkningstætheden vil det være naturligt at etablere et evt. nyt hospice i Sønderborg, hvor også lokalerne vil være til rådighed, mener Sønderborgs borgmester Aase Nyegaard. 
   
  I Syddanmark er der hospice i Odense, Vejle, Esbjerg og Haderslev. Forslaget er nu indarbejdet i kommunens forslag i det administrative oplæg til fremtidig anvendelse af ledige arealer på Sønderborg sygehus.
  